Noodplanne om gesondheid se naam in ere te herstelVoormalige minister van gesondheid Zweli Mkhize. Foto: @DrZweliMkhize/Twitter Die parlementêre portefeuljekomitee oor gesondheid is bekommerd dat die Digital Vibes-skandaal die departement van gesondheid se integriteit in die gedrang gebring het. Hoewel die departement reeds met ŉ hofproses begin en ŉ eisbrief aan Digital Vibes gestuur het vir die terugbetaling van die verkwistende uitgawes, doen die komitee nou ŉ beroep op die departement om noodmaatreëls in te stel om “onstabiliteit” in die inwerkingstelling van sy entstofplan te voorkom. Dít ná die skorsing van minstens sewe hooggeplaastes wat by die skandaal betrek word. Dr. Nicholas Crisp, waarnemende direkteur-generaal (DG) van gesondheid, sê die portefeuljekomitee het die departement genooi om ŉ verslag in fyn besonderhede aan hom voor te lê met ŉ volledige verklaring vir die ongerymdhede, asook ŉ plan van aksie, tydbeplanning en die departement se gevolgebestuursprosesse in reaksie op die skandaal. Crisp sê verskeie lede van die komitee is oortuig dat die blote skorsing van die betrokke amptenare nie genoeg is nie en dat “aanspreeklikheid en gevolgebestuur” benodig word om die departement se naam in ere te herstel. Maroela Media het vroeër berig onreëlmatige uitgawes ten bedrae van ongeveer R150 miljoen en vrugtelose en verkwistende uitgawes van tussen R72 miljoen en R80 miljoen is deur die gesondheidsdepartement aangegaan om Digital Vibes onregmatig aan te stel. Dr. Kenneth Jacobs, voorsitter van die komitee, sê die komitee sal voortaan noukeurig toesig hou oor die departement om te verseker “dat dit nie weer gebeur nie”.